Bejaarde vrou nog soek wat glo twee babas ontvoer hetDie polisie is steeds op soek na ŉ bejaarde vrou van Johannesburg wat na bewering verlede week twee babas ontvoer het. Ao. Kay Makhubela, ŉ polisiewoordvoerder, het Maandag gesê die 73-jarige vrou het na bewering verlede week twee seuns, onderskeidelik vier en 11 maande oud, van twee verskillende families in White City in Soweto ontvoer. “Die vrou is vriende met albei families. Sy het verlede Donderdag aan die ouers gesê sy neem die kinders na ŉ geleentheid by ŉ kleuterskool in Roodepoort aan die Wes-Rand,” het Makhubela gesê. “Ons volg alle leidrade op en is vol vertroue dat ons haar gou in hegtenis sal neem. Die vrou se selfoon is sedert Donderdag afgeskakel.” – SAPA